《送程给事知越州》
宋代·褚珵

元稹唐朝辅相材，全家曾住小蓬莱。公今得请为藩去，事异当时谪宦来。

雅意未应亡魏阙，归心且喜过苏台。茂林修竹仁风动，紫蟹黄柑宴席开。

听讼初承召公后，递诗须继乐天才。政成不待三年报，入告谋猷岂晚哉。

作者简介：褚珵，山阴（今浙江绍兴）人。仁宗景祐五年（一○三八）进士（《会稽续志》卷六）。神宗元丰中，以都官郎中权三司勾当公事（《续会稽掇英集》卷三）。